ANAN ปิดขาย “หุ้นกู้” หมดเกลี้ยง 4 พันล้าน เร่งเครื่องลุยโครงการใหม่ ดันผลงานโตแกร่ง
ANAN ปลื้มกระแสตอบรับ “หุ้นกู้” ล้นหลาม ปิดขาย 2 รุ่น รวมมูลค่า 4,000 ล้านบาท พร้อมเร่งเครื่องเดินหน้าโครงการใหม่ ดันผลงานโตแกร่ง
ANAN ปิดขายหุ้นกู้ 2 รุ่น รวมมูลค่า 4,000 ล้านบาท เร่งเครื่องเดินหน้าโครงการใหม่ รองรับการฟื้นตัวของกำลังซื้อและเศรษฐกิจ สร้างโอกาสเติบโต
10 มี.ค. 2566

นายชานนท์ เรืองกฤตยา ประธานเจ้าหน้าที่บริหาร บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า หลังจากบริษัทฯ เสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ จำนวน 2 รุ่น ประกอบด้วย รุ่นอายุ 1 ปี 10 เดือน 5 วัน อัตราดอกเบี้ย 4.60% ต่อปี และรุ่นอายุ 2 ปี 10 เดือน 5 วัน อัตราดอกเบี้ย 5.80% ต่อปี กำหนดจ่ายดอกเบี้ยทุก 3 เดือน (เว้นแต่ดอกเบี้ยงวดสุดท้ายจะมีระยะเวลา 1 เดือน 5 วัน) โดยเสนอขายให้แก่ผู้ลงทุนทั่วไป และ/หรือ ผู้ลงทุนสถาบัน ในระหว่างวันที่ 7-9 มีนาคม 2566 ที่ผ่านมานั้น
ทั้งนี้ปรากฏว่า หุ้นกู้ของบริษัทฯ ได้รับการตอบรับเป็นอย่างดีจากผู้ลงทุน ทำให้มียอดจองซื้อเกินกว่าเป้าหมายตอนแรกที่ 3,000 ล้านบาท ทำให้บริษัทฯ จึงตัดสินใจใช้หุ้นกู้สำรองเพิ่มเติม (กรีนชู) อีกจำนวน 1,000 ล้านบาท และปิดการขายได้ที่ 4,000 ล้านบาท
สำหรับหุ้นกู้ทั้ง 2 ชุดดังกล่าวได้รับการจัดอันดับความน่าเชื่อถือจากบริษัท ทริสเรทติ้ง จำกัด เมื่อวันที่ 27 มกราคม 2566 ที่ระดับ “BBB-” แนวโน้ม “คงที่” (Stable) เช่นเดียวกับอันดับเครดิตองค์กร โดยเสนอขายผ่านสถาบันการเงิน 7 แห่ง ประกอบด้วย ธนาคารกรุงไทย จำกัด (มหาชน) ธนาคารกสิกรไทย จำกัด (มหาชน) ธนาคารซีไอเอ็มบี ไทย จำกัด (มหาชน) บริษัทหลักทรัพย์ เอเซีย พลัส จำกัด  บริษัทหลักทรัพย์ กรุงไทย เอ็กซ์สปริง จำกัด บริษัทหลักทรัพย์ ดาโอ (ประเทศไทย) จำกัด (มหาชน)  และบริษัทหลักทรัพย์ หยวนต้า (ประเทศไทย) จำกัด
“บริษัทฯ ขอขอบคุณผู้ลงทุนที่ไว้วางใจลงทุนในหุ้นกู้ของบริษัทฯ รวมถึงขอบคุณสถาบันการเงิน ซึ่งเป็นผู้จัดการการจัดจำหน่ายหุ้นกู้ ที่อำนวยความสะดวกกับผู้ลงทุน ทั้งการให้ข้อมูลและช่องทางการจำหน่ายที่หลากหลาย เพื่อให้ผู้ลงทุนสามารถเข้าถึงการลงทุนในหุ้นกู้ของบริษัทฯ  ซึ่งเราเชื่อว่า กระแสตอบรับที่ดี
นอกจากจะมาจากผู้ลงทุนเชื่อมั่นในศักยภาพและการกลับมาฟื้นตัวของธุรกิจอสังหาริมทรัพย์ ซึ่ง “อนันดา” ถือเป็นผู้นำในตลาดคอนโดมิเนียมติดรถไฟฟ้า ที่ยังคงมีความต้องการสูงแล้ว ยังมีปัจจัยสนับสนุนสำคัญจากการที่หุ้นกู้ของบริษัทฯ สามารถตอบโจทย์ของผู้ลงทุน ทั้งระยะเวลาลงทุน ผลตอบแทน รวมถึงอันดับความน่าเชื่อถือในระดับลงทุน (Investment grade) จากทริสเรทติ้ง” ประธานเจ้าหน้าที่บริหาร บมจ.อนันดาฯ กล่าว
 